Vlad Oprea (PNL), primarul orașului Sinaia de 20 de ani, are o avere impresionantă și face investiții imobiliare de lux în Franța prin intermediari, arată o anchetă Recorder și Centrul de Investigații Media.
Investigația a pornit de la un tânăr pe nume Beniamin Gonț, om extrem de fidel primarului, care figurează ca proprietar al unui castel din Franța, deși are doar niște afaceri modeste în Sinaia. Presa franceză scrie că acest castel urmează să fie renovat și transformat în hotel de lux de niște investitori români. Recorder spune că, în fapt, cel care controlează procesul e primarul Vlad Oprea.
Jurnaliștii de la Recorder și CIM mai susțin că primarul din Sinaia are o firmă, Privacons SRL, care în acte a fost trecută pe numele mamei sale, o octogenară. Firma ar fi încasat sute de mii de euro de la niște afaceriști care, la schimb, au obținut terenuri în Sinaia prin semnătura primarului Oprea.
De asemenea, mai susține Recorder, Beniamin Gonț și frații lui au putut să-și dezvolte afaceri în zone extrem de bune din Sinaia pentru că primarul le-a pus la dispoziție terenurile.
În reportaj mai apare un fost apropiat al lui Vlad Oprea, care descrie cum truchează acesta licitațiile organizate de primărie.
Jurnaliștii Recorder și CIM mai afirmă că Oprea și-a construit recent o vilă imensă, de 1.000 de metri pătrați, într-o zonă protejată din Sinaia și chiar o stradă care să ducă la această casă și pe care doar el poate circula. La ridicarea vilei au lucrat muncitori ai primăriei.
El a refuzat să dea explicații și a spus despre jurnaliști că sunt „bolnavi”.
Oprea conduce Sinaia de 20 de ani și pe 9 iunie candidează pentru un nou mandat.
După apariția materialului, primarul din Sinaia a avut o reacție pentru Europa FM: „Nu am vrut să prezint un punct de vedere celor de la Recorder, pentru că știam de la început că este un ”material fabricat și plătit”. După mine, m-am uitat și eu cu atenție la el… este un material slab, care prezintă trunchiat diverse lucruri puse cap la cap. Este un material de campanie, pentru că deja mâine începe campania electorală, plătit de către un grup de interese mafiote condus de Dan Radu Rușanu, care are afaceri importante imobiliare în Sinaia și, pentru faptul că orașul Sinaia i-a respins un plan urbanistic zonal, m-a amenințat în mod direct că va întreprinde o campanie tocmai pentru a influența în viitor orașul Sinaia. Iar scopul lui este de a-și implanta oameni, ceea ce a și făcut la AUR și la PSD, care speră el că vor câștiga locuri în noul consiliu local, urmând ca prin intermediul lor să controleze Consiliul Local al orașului Sinaia. Aceasta este, foarte simplu, ceea ce se întâmplă”.
El a negat că ar deține castelul din Franța: „Este prezentată o investiție a unui prieten de-al meu, care a cumpărat o ruină în Franța, pe care o renovează și vrea să o facă în timp să facă o investiție cum trebuie. Și da, e adevărat, l-am susținut să renoveze respectiva locuință. L-am susținut din punctul de vedere al desenului, pentru că mă pricep la partea de arhitectură și pe zona asta. (…) N-am nicio treabă cu investiția respectivă. Nimic, absolut nimic. Sunt niște lucruri neadevărate total, n-am nicio legătură”.